钦定古今图书集成/明伦汇编/官常典/第381卷 > 宋
## 钦定古今图书集成/明伦汇编/官常典/第381卷 > 宋

宋置丹杨尹，如晋制。

按《宋书州郡志》：“丹杨尹，秦鄣郡，治今吴兴之故鄣县。
汉初属吴国。吴王濞反，败，属江都国。武帝元封二年
为丹杨郡，治今宣城之宛陵县。晋武帝太康二年，分
丹杨为宣城郡，治宛陵，而丹杨移治建业。元帝太兴
元年改为尹。领县八，户四万一千一十，口二十三万
七千三百四十一建康令，本秣陵县，汉献帝建安十”六年，置县。孙权改
秣陵为建业。晋武帝平吴，还为秣陵。太康三年，分秣
陵之水北为建业。愍帝即位，避帝讳改为建康。
秣陵令，其地本名金陵，秦始皇改本治去京邑六十
里，今故治邨是也。晋安帝义熙九年，移治京邑，在斗
场。恭帝元熙元年，省扬州府禁防参军，县移治其处。
丹杨令，汉旧县。

江宁令，晋武帝太康元年，分秣陵立临江县，二年更
名。

永世令，吴分溧阳为永平县，晋武帝太康元年更名。
惠帝世度属义兴，寻复旧。义兴又有平陵县，董览《吴
地志》云：“晋分永世”，太康、永宁《地志》并无。疑是江左立，
文帝元嘉九年，以并永世、溧阳二县。

溧阳令，汉旧县，吴省为屯田，晋武帝太康元年复立。
湖熟令，汉旧县，吴省为典农都尉，晋武帝太康元年
复立。

句容令，汉旧县。